Bejaarde vrou op plaas beroofTwee mans verskyn Maandag in die Ladysmith-landdroshof in KwaZulu-Natal nadat hulle glo Vrydagmiddag ŉ bejaarde vrou op ŉ plaas buite dié dorp beroof het. Kol. Jay Naicker, ŉ polisiewoordvoerder, sê die vrou, in haar 80’s, was in haar huis op die plaas naby die N11-snelweg, toe vier of vyf gewapende mans haar oorval het. “Die mans het die vrou gedreig en beroof,” het Naicker gesê. Die mans het met geld en ŉ windbuks gevlug. Volgens Naicker is die vrou nie tydens die voorval beseer nie. Die polisie en boere in die omgewing het onmiddellik reageer en na die verdagtes begin soek. Een verdagte is kort daarna in ŉ veld in die omgewing opgespoor. “Hy was in besit van ŉ klein bedrag geld wat vermoedelik van die vrou geroof is. Nog ŉ verdagte is later die middag in die Acaciavale-omgewing aangekeer.” Die twee verdagtes, onderskeidelik 36 en 39 jaar oud, word aangekla van huisbraak. ŉ Gelisensieerde vuurwapen is in een van die verdagtes se besit gevind. Die polisie is warm op die spoor van die ander verdagtes.